Diari Oficial de la Generalitat Valenciana


Sumari del DOGV 9533, del 14-02-2023 (2023/1140)

RESOLUCIÓ de 28 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de parc fotovoltaic Llano Palero I, al terme municipal d'Ayora (València). Expedient: (2044953) 109/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9533

Data del DOGV
:   14-02-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/1140


Data del document
:   28-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 28 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de parc fotovoltaic Llano Palero I, al terme municipal d'Ayora (València). Expedient: (2044953) 109/2021/AIA. [2023/1140]  
«Informe d'impacte ambiental  
Expedient: (2044953) 109/2021/AIA.  
Títol: parc fotovoltaic Llano Palero I.  
Titular: Pale directorship, SL.  
Òrgan substantiu: ST d'Indústria, Energia i Mines de València (ATALFE/2020/59).  
Localització: Ayora (València).  
  
Tramitació administrativa  
En data 14 de setembre de 2021, el Servei Territorial d'Indústria, Energia i Mines de València va donar trasllat a aquest òrgan ambiental de la sol·licitud d'avaluació d'impacte ambiental del projecte. Aquesta s'acompanya de:  
- Document ambiental d'avaluació d'impacte ambiental simplificada.  
- Projecte tècnic d'execució de la planta solar fotovoltaica connectada a la xarxa de transport, memòria, annexos i pla de desmantellament.  
L'evacuació de la PSFV es realitza de manera compartida amb el projecte fotovoltaic Pale (PFot-118AC) a través de la seua infraestructura elèctrica (en tràmit davant el Ministeri), constituïda per la subestació transformadora ES-3 GR Palero 1 (132/30 kV) i una línia d'evacuació aèria a 132 kV, i no és objecte del present informe.  
Consta en l'expedient informe de l'Ajuntament d'Ayora, de data 20 d'octubre de 2020, acreditatiu de la compatibilitat del projecte amb el planejament urbanístic i amb les ordenances municipals. En aquest s'emet un informe favorable de la instal·lació fotovoltaica en sòl no urbanitzable comú, condicionada a l'informe favorable en matèria de paisatge i ordenació del territori i al fet que almenys la meitat de la superfície de les parcel·les queden lliures d'edificació o construcció, i es mantinga aqueixa superfície en el seu ús agrari o forestal.  
Tal com estableix l'article 46 de la Llei 21/2013, de 9 de desembre, d'avaluació ambiental, (d'ara en avant LAA), aquest òrgan ambiental va realitzar consultes a les següents administracions públiques afectades en data 19 d'octubre de 2021: Confederació Hidrogràfica del Xúquer, Servei de Patrimoni Cultural, Subdirecció General d'Ordenació del Territori i Paisatge, Direcció General de Medi Natural i d'Avaluació Ambiental i Ajuntament d'Ayora. Es va posar a la seua disposició el document ambiental del projecte i s'han rebut els següents informes:  
  
- Confederació Hidrogràfica del Xúquer, de data 18 de desembre de 2021, condicionat al fet que es duguen a terme les especificacions relatives a la protecció dels llits; a l'obtenció, si és el cas, de la concessió justificant el volum i origen d'aigua necessària; i a l'obtenció de la preceptiva autorització en cas d'ocupació de domini públic hidràulic, de manera prèvia a l'execució de les obres.  
- Direcció General de Cultura i Patrimoni, de data 14 de març de 2022, en el qual s'emet un informe favorable dels efectes patrimonials condicionat al seguiment arqueològic global de les obres i al compliment de les mesures correctores per a salvaguardar el patrimoni etnològic detectat.  
- Subdirecció General de Medi Natural i Avaluació Ambiental, de data 31 de març de 2022, en el qual s'indica la possible afecció a terreny forestal, tant de la planta com de la línia subterrània que uneix els diferents recintes, i a l'hàbitat prioritari zones subestèpiques de gramínies i anuals del Thero-Brachypodietea.  
- Servei d'Infraestructura Verda i Paisatge, de data 25 d'octubre de 2022, en el qual es consideren adequades les diferents modificacions aportades, havent-se d'incorporar totes les mesures d'integració paisatgística com a part del projecte.  
- El Servei Territorial d'Indústria, Energia i Mines de València, en data 18 de novembre de 2022, trasllada la Resolució de la Direcció General de Política Territorial i Paisatge, de data 3 de novembre de 2022, en la qual s'aprova l'estudi d'inundabilitat de la instal·lació solar fotovoltaica.  
- Servei de Gestió Territorial, de data 23 de novembre de 2022, en el qual s'indica que la instal·lació no es troba afectada per perillositat d'inundabilitat i recomana mesures correctores per situar-se parcialment en l'àrea estratègica 1 per a la recàrrega d'aqüífers.  
En data 22 d'abril de 2021, l'Ajuntament d'Ayora presenta al·legacions al traçat de la línia d'evacuació compartida de 132 kV.  
Després de la publicació en el Diari Oficial de la Generalitat Valenciana en data 22 d'octubre de 2021, de l'anunci d'informació pública de les sol·licituds d'autorització d'implantació en sòl no urbanitzable, autorització administrativa prèvia i autorització administrativa de construcció, corresponent a la central fotovoltaica «Parc fotovoltaic Llano Palero I», es van presentar al·legacions per part de Corporación Acciona Eólica, SL Unipersonal, al traçat de la línia elèctrica d'evacuació de 132 kV.  
El promotor respon que la línia elèctrica d'alta tensió 132 kV per a l'evacuació del PFV Llano Palero I, a la qual fa referència l'al·legant, no forma part del projecte de la instal·lació i, per tant, no és objecte del procés d'informació pública.  
En data 28 de juny de 2022, el Servei Territorial d'Indústria, Energia i Mines de València va donar trasllat a aquest òrgan ambiental de la sol·licitud de determinació d'afeccions ambientals del projecte de central fotovoltaica en virtut de l'article 19.bis del Decret llei 14/2020, de 7 d'agost, del Consell, i de la seua disposició transitòria tercera.  
  
En data 15 de novembre de 2022, es va emetre una resolució d'inadmissió a tràmit de la sol·licitud d'inici del procediment de determinació d'afeccions ambientals.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i estratègies de la Unió Europea i de l'Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
  
Característiques del projecte  
El projecte promogut per Pale directorship, SL, preveu l'execució i posada en funcionament d'una planta solar fotovoltaica de 35 MWp per a connexió a la xarxa, al terme municipal d'Ayora (València).  
La planta està dividida en quatre recintes. L'àrea cadastral vinculada és de 213,1 ha, i comprén les parcel·les 45, 46 i 71 del polígon 40 del municipi d'Ayora. L'àrea de la superfície ocupada associada al perímetre envolupant de tots els equips i infraestructures és de 48,56 ha.  
  
Els mòduls solars són de tipus silici monocristal·lí i s'instal·laran sobre seguidors solars orientables est-oest, clavats directament al sòl. La potència instal·lada serà de 35 MWp distribuïts en 60.294 mòduls de 580 Wp cadascun. Es connectaran 26 mòduls en sèrie per string i 3 strings per seguidor. S'instal·laran 9 estacions d'inversió/transformació que elevaran la tensió a 30 kV, connectades a la subestació transformadora ES-3 GR Palero 1 (132/30 kV).  
La línia elèctrica pròpia de la instal·lació consistirà en un anell subterrani d'aproximadament 5.000 metres, a 30 kV. La línia compartida discorre en aeri en un tram de 4.610 metres, a 132 kV.  
L'accés a la planta es realitzarà des del camí públic que parteix del km 110 de la carretera nacional N-330. S'adequarà el terreny en els accessos als diferents recintes per a facilitar la càrrega i descàrrega de materials, així com l'accés de vehicles i persones.  
Per a l'execució del projecte es preveu l'adequació prèvia del terreny consistent en el desbrossament i neteja d'aquest, deixant una superfície adequada per al desenvolupament dels treballs posteriors. En la zona prevista per a la instal·lació els desnivells són mínims i no es necessitaran moviments de terres significatius.  
  
Ubicació del projecte  
El document ambiental inclou com a annex un estudi d'alternatives de localització de la planta solar fotovoltaica, incloent-hi l'alternativa zero o de no realització del projecte. Les alternatives considerades estan determinades per la tramitació del projecte fotovoltaic Pale amb el qual comparteix línia d'evacuació i pel punt de connexió situat en la SET Ayora Renovables 400 kV.  
S'analitzen cinc alternatives possibles, tenint en compte consideracions mediambientals i socioeconòmiques. Es descarten l'alternativa 1, la 4 i la 5 per falta d'acord amb la propietat per a l'ús de la parcel·la, mancar de suficient superfície útil i per possibles afeccions a espais Xarxa Natura 2000, respectivament. Entre les dues alternatives aptes restants, el promotor opta per l'alternativa 3 perquè compleix amb els requisits d'amplitud suficient per a albergar la PSFV, el terreny presenta baixa pendent, l'ús del sòl és agrícola de conreu i es troba més pròxima al sistema d'evacuació del projecte fotovoltaic Pale.  
  
La zona prevista es troba prou allunyada del nucli urbà com per a no ocasionar molèsties (soroll, pols, visibilitat). Concretament es troba a una distància de 3.600 metres al sud del municipi d'Ayora. La línia elèctrica subterrània projectada, que uneix els diferents recintes amb la subestació, discorre adossada a un camí existent i per l'interior del clos per la qual cosa es minimitzen els impactes que puga ocasionar.  
  
Els dos recintes situats al nord-oest es troben quasi íntegrament en una zona classificada com a àrea estratègica 1 de recàrrega d'aqüífers. Part del clos d'aquests dos recintes es troba a menys de 50 metres de llits provinents de la Rambla de la Mare de Déu de Gràcia. La instal·lació compta amb estudi d'inundabilitat aprovat i, segons informe del Servei de Gestió Territorial, no es troba afectada per perillositat d'inundabilitat.  
Els quatre recintes barrats es troben encaixats entre terrenys catalogats pel PATFOR com a forestal estratègic. La línia subterrània de 30 kV que connecta els recintes al nord de la instal·lació amb la subestació discorre per terreny forestal estratègic.  
Segons la cartografia d'hàbitats 1.50.000, l'àmbit del projecte alberga l'hàbitat prioritari zones subestèpiques de gramínies i anuals del Thero-Brachypodietea, d'àmplia distribució en la zona i amb una cobertura mitjana (62 %), i no apareix cap espècie inclosa en els llistats valencians de flora protegida (Ordre 2/2022, de 16 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica).  
El projecte de planta solar fotovoltaica afecta la zona de protecció d'avifauna per línies elèctriques inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i l'electrocució. No obstant això, la línia d'interconnexió entre els diferents recintes i evacuació fins a la subestació transformadora elevadora ES-3 GR Palero 1 (132/30 kV) anirà soterrada.  
  
Característiques del potencial impacte  
L'execució del projecte comporta l'ocupació de sòl qualificat com a no urbanitzable comú, d'acord amb la normativa urbanística d'Ayora, i que actualment està ocupat per terrenys agrícoles dedicats al cultiu de secà i de l'ametler. Les zones que circumden els closos estan qualificades com a terreny forestal estratègic, segons el PATFOR. Segons l'estudi d'impacte ambiental, no es preveuen afeccions a la vegetació natural ja que no serà necessari realitzar desbrossaments significatius. No s'empraran herbicides per al manteniment de superfícies lliures de vegetació.  
Una part de les parcel·les on se situaran les plaques ocupa sòls d'interés per a la recàrrega d'aqüífers, amb una alta permeabilitat. La resta de la zona ocupada correspon a terrenys amb baixa permeabilitat i d'escàs interés per a la recàrrega natural d'aqüífers.  
Durant la fase de construcció, les activitats susceptibles d'emetre olis al medi es realitzaran en zones habilitades i impermeabilitzades, i s'assegurarà una correcta gestió del residu pel gestor. Així mateix, s'habilitarà una zona per a la càrrega, descàrrega i apilament de residus generats, per al seu major control.  
De conformitat amb l'informe emés pel Servei de Gestió Territorial, i amb l'estudi d'inundabilitat, es determina que no existeix perillositat d'inundació de les zones destinades als panells solars. Es recomanen una sèrie de mesures correctores per a facilitar la infiltració i minimitzar l'escolament, com són: incrementar la separació entre files de panells solars, conservar la superfície vegetal en l'àmbit del projecte, mantindre els abancalaments del terreny i utilitzar rases de drenatge per a evitar les fugues de l'escolament.  
En relació amb l'afecció a elements arqueològics i paleontològics, l'estudi d'impacte ambiental indica que el promotor ha sol·licitat autorització per a la realització de treballs arqueològics, inclosa una prospecció superficial. L'informe de la Direcció General de Cultura i Patrimoni indica que no existeix afecció al patrimoni arqueològic, si bé proposa el seguiment global de les obres. S'han documentat diversos elements etnològics per als quals es proposa l'abalisament com a mesura preventiva, amb la finalitat de delimitar-los i protegir-los.  
  
En la fase d'execució, es prendran mesures per a minimitzar els nivells acústics emesos pels vehicles i les emissions a l'atmosfera, com la circulació pels vials a una velocitat inferior a 20 km/h, l'optimització de l'ús dels vehicles i el compliment de la legislació vigent relativa als nivells sonors i horaris de treball. No es preveu contaminació atmosfèrica ni soroll durant l'explotació de la instal·lació.  
  
El consum d'aigua de la instal·lació, corresponent a les dues neteges anuals, s'estima en 154,6 m³. L'aigua necessària per a aquestes neteges se subministrarà mitjançant camions cisterna, i no serà necessària cap connexió de servei. Les aigües residuals generades, provinents de la neteja personal, es recolliran en una fossa sèptica estanca.  
El pla de vigilància ambiental proposa la implantació d'un programa de seguiment de les mesures correctores i preventives contemplades en el document ambiental durant les fases d'execució i funcionament. Les dades i incidències detectades es reflectiran en informes anuals en què destacarà el grau de compliment de les mesures, i en informes sobre deficiències i aspectes no considerats prèviament, a fi d'adoptar les mesures complementàries necessàries per a eliminar, minimitzar o compensar aquestes incidències. La documentació estarà a la disposició de les autoritats competents.  
Finalitzada la vida útil de la instal·lació fotovoltaica, l'emissió de l'autorització administrativa de tancament definitiu de la central obligarà al promotor al desmantellament d'aquesta.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
  
  
Consideracions jurídiques  
El projecte de planta solar fotovoltaica constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4.i del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental, fent ús de les atribucions que ostente resolc:  
  
Primer  
Estimar que el projecte de planta solar fotovoltaica promogut per Pale directorship, SL, al municipi d'Ayora (València), sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
1. L'avaluació ambiental de la línia d'evacuació conjunta a 132 kV, incorporat en l'expedient PFot-118AC, s'abordarà en el si del tràmit de l'autorització d'aquesta, i quedarà condicionada la viabilitat ambiental del projecte al que el corresponent tràmit d'avaluació ambiental determine.  
2. Atesa la presència de sòl forestal estratègic als voltants dels recintes barrats, durant les fases de construcció i funcionament, i en fer les tasques de manteniment, s'haurà de complir amb el que s'estableix en el Decret 7/2004, de 23 de gener, per a previndre incendis forestals durant l'execució d'obres i treballs que es realitzen en terreny forestal o en els seus voltants. La línia subterrània de 30 kV s'instal·larà aprofitant camins existents.  
3. Es disposarà d'un clos cinegètic que permetrà el pas de fauna a través de la instal·lació i es col·locaran plaques metàl·liques com a part de les mesures anticol·lisió per a protecció de l'avifauna. Així mateix, no s'utilitzarà filferro d'arç en aquest, ni s'empraran productes fitosanitaris per al control de la vegetació sota els panells solars.  
  
4. S'executaran les mesures d'integració desenvolupades en l'estudi d'integració paisatgística actualitzat. S'establirà una zona de transició i continuïtat del paisatge entre elements agrícoles, instal·lacions i àrees forestals. La integració visual de la planta es realitzarà mitjançant la introducció de vegetació pròpia de la zona.  
5. Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptarà les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
6. Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures, que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran les zones de recollida de residus, i no es farà apilament en zones amb pendents elevats.  
  
7. Durant la fase d'explotació s'haurà de portar un control adequat del consum d'aigua emprada per a la neteja dels mòduls. Aquest ús quedarà condicionat al fet que es dispose de subministrament per una empresa autoritzada o concessió de l'organisme de conca. El programa de vigilància ambiental haurà d'incloure el registre d'aquests consums, amb indicació de la freqüència de neteja i la procedència d'aquest recurs.  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
9. L'emissió de l'autorització administrativa de tancament definitiu de la central obligarà el promotor al desmantellament d'aquesta en els termes definits en el pla aportat.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 28 de desembre de 2022.- El director general de Qualitat i Educació Ambiental: Joan Piquer Huerga.»